VSL sklep I Cp 24/2015
Sodna praksa višjih sodišč, 2015-02-25

Anton Panjan (preds.), Milan Mlinar (poroč.), Nataša Ložina

Pritrditi je pritožbi, da znaša vrednost spornega predmeta v obravnavani pravdi 23.200,00 EUR, kolikor znaša vtoževana terjatev tožeče stranke, in da ob takšni vrednosti spora znaša nagrada za narok po tar. št. 3102 ZOdvT – 534,00 EUR, povišano za 22 % DDV v znesku 117,48 EUR.

I. Pritožbi se delno ugodi in se sklep o stroških v izpodbijani sodbi (II. točka izreka) spremeni tako, da se prisojeni stroški znižajo za 140,54 EUR (na 691,48 EUR).

II. V preostalem delu se pritožba zavrne in se sklep o stroških v nespremenjenem delu potrdi.

III. Tožena stranka je dolžna tožeči stranki povrniti stroške pritožbenega postopka v znesku 16,98 EUR, v 15 dneh, v primeru zamude z zakonskimi zamudnimi obrestmi od prvega naslednjega dne po poteku roka za izpolnitev do plačila.

1. Sodišče prve stopnje je z izpodbijano sodbo pod I. točko izreka razveljavilo sklep o izvršbi Okrajnega sodišča v Ljubljani VL 89365/2012 z dne 21.6.2012 v celoti in kot neutemeljenega zavrnilo tožbeni zahtevek, da mora tožena stranka tožeči stranki plačati glavnico v znesku 23.200,00 EUR z zakonskimi zamudnimi obrestmi od 1.1.2009 dalje do plačila, medtem ko je pod II. točko izreka tožeči stranki naložilo v povrnitev toženi stranki pravdne stroške v znesku 832,02 EUR, v primeru zamude z zakonskimi zamudnimi obrestmi za čas zamude.

2. Zoper odločitev s sklepom (II. točka izreka izpodbijane sodbe) se je v roku pritožila tožeča stranka iz razlogov zmotne in nepopolne ugotovitve dejanskega stanja ter zmotne uporabe materialnega prava, ki predlaga, da pritožbeno sodišče sklep o stroških razveljavi in v tem obsegu zadevo vrne sodišču prve stopnje v novo odločanje. Navaja, da je sodišče prve stopnje pri izračunu stroškov postopka upoštevalo napačno vrednost spora. Le-ta namreč znaša 23.200,00 EUR, kar pomeni, da ob pravilni uporabi Zakona o odvetniški tarifi (v nadaljevanju ZOdvT) znaša strošek odvetnika za zastopanje po tar. št. 3102 – 534,00 EUR, povišano za 22 % DDV v višini 117,48 EUR, in ne, kot je bilo napačno odločeno, v višini 649,20 EUR, povišano za 22 % DDV v višini 142,82 EUR. V takem primeru bi bila osnova za odmero vrednosti spora 35.000,00 EUR in več.

4. Pritrditi je pritožbi, da znaša vrednost spornega predmeta v obravnavani pravdi 23.200,00 EUR, kolikor znaša vtoževana terjatev tožeče stranke, in da ob takšni vrednosti spora znaša nagrada za narok po tar. št. 3102 ZOdvT – 534,00 EUR, povišano za 22 % DDV v znesku 117,48 EUR. To pomeni, da je sodišče prve stopnje v izpodbijanem sklepu odmerilo za 140,54 EUR previsoke stroške, ki ob pravilni uporabi materialnega prava znašajo 691,48 EUR (534,00 nagrada za narok, povišano za 22 % DDV v višini 117,48 EUR in 40,00 EUR sodna taksa za ugovor).

5. Pritožbeno sodišče je zato, ker ni ugotovilo drugih kršitev, na katere pazi po uradni dolžnosti, pritožbi, v kolikor je ta utemeljena, ugodilo in temu ustrezno znižalo odmerjene stroške v izpodbijani sodbi za 140,54 EUR (3. točka 365. člena Zakona o pravdnem postopku – v nadaljevanju ZPP), medtem ko je pritožbo v neutemeljenem delu zavrnilo in v nespremenjenem delu sklep o stroških potrdilo (2. točka 365. člena ZPP). Dodati je, da je tožena stranka sklep o stroških v izpodbijani sodbi izpodbijala v celoti s svojim predlogom, da pritožbeno sodišče sklep razveljavi in zadevo vrne sodišču prve stopnje v novo odločitev o stroških postopka, čeprav se pritožbeni razlogi nanašajo le na previsoko odmerjene stroške.

6. Odločitev o stroških pritožbenega postopka temelji na drugem odstavku 165. člena ZPP in je skladna s 154. in 155. členu ZPP. Uspeh tožeče stranke s pritožbo je 16,89 % in v takšnem deležu je ta upravičena, da ji tožena stranka povrne stroške pritožbenega postopka. Ti stroški skupno znašajo 100,53 EUR (68,80 EUR nagrada po tarifi št. 3210 ZOdvT, priglašeni pavšalni strošek za PTT po tar. št. 6002 ZOdvT v znesku 13,60 EUR, vse povišano za 22 % DDV v znesku 18,13 EUR) in ob upoštevanju uspeha s pritožbo ostane, da jo je tožena stranka dolžna tožeči stranki povrniti stroške pritožbenega postopka v znesku 16,98 EUR.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.